AUTOMATIKUS RÉSZLETFIZETÉS

A fennálló adótartozás esetén, kérelemre automatikus részletfizetés engedélyezhető. Természetes személy adózó kérelmére, a részletfizetés az adó esedékessé válását megelőzően is engedélyezhető.

Jogosultak köre
Adózó az a személy, akinek vagy amelynek adókötelezettségét adót, költségvetési támogatást megállapító törvény, az adóigazgatási rendtartásról szóló törvény, az adózás rendjéről szóló törvény vagy önkormányzati rendelet előírja.
Az adó megfizetésére kötelezett személy is gyakorolhatja a törvény szerint az adózót megillető jogokat.
Ha törvény nem írja elő az adózó személyes eljárását, helyette törvényes képviselője, vagy az általa, illetve törvényes képviselője által meghatalmazott személy is eljárhat. Jogi személy törvényes képviselőjének eljárása személyes eljárásnak minősül.

Mit kell tennie
Az automatikus részletfizetés engedélyezését az adózó vagy az adó megfizetésére kötelezett személy, a kötelezettségét nyilvántartó önkormányzati adóhatóságtól kérelmezheti. E fizetési könnyítés az önkormányzati adóhatóságnál nyilvántartott és már esedékes adókötelezettségekre engedélyezhető.
A természetes személy adózó – ideértve a vállalkozási tevékenységet folytató személyt is – kérelmére, adótartozására, ha az nem haladja meg az kettőmillió forintot, az önkormányzati adóhatóság naptári évente egy alkalommal, legfeljebb tizenkettő havi pótlékmentes részletfizetést engedélyez, az adózó jövedelmi és vagyoni viszonyainak vizsgálata nélkül. E részletfizetési kedvezmény a már beszedett idegenforgalmi adóra nem engedélyezhető. A részletfizetés az adó esedékessé válását megelőzően is engedélyezhető.

Kötelezettségmulasztás
Ha az adózó az esedékes részlet befizetését nem teljesíti, a kedvezményre való jogosultságát elveszíti, és a tartozás egy összegben esedékessé válik. Ebben az esetben az adóhatóság a tartozás fennmaradó részére az eredeti esedékesség napjától késedelmi pótlékot számít fel.
 A késedelmi pótlék mértéke, minden naptári nap után a késedelem időpontjában érvényes jegybanki alapkamat 5 százalékponttal növelt mértékének 365-öd része. A késedelmi pótlék napi mértékét három tizedesjegy pontossággal, a további tizedeseket elhagyva kell megállapítani.

Határidők
Az ügyintézési határidő 30 nap, amelyet az adóhatóság vezetője egy alkalommal – indokolás mellett – 30 nappal meghosszabbíthat. Az ügyintézési határidő a kérelemnek az adóhatósághoz történő megérkezését követő napon kezdődik. Az ügyintézési határidőbe nem számít be a hiánypótlásra és a tényállás tisztázásához szükséges adatok közlésére irányuló felhívástól az annak teljesítéséig terjedő idő. Ha a határidő utolsó napja olyan nap, amelyen az adóhatóságnál a munka szünetel, a határidő a következő munkanapon jár le.

Benyújtandó dokumentumok
Az E-Önkormányzat Portál felületéről az alábbi nyomtatvány érhető el az on-line kitöltés és beküldés lehetőségét biztosító iForm űrlap formátumban, valamint – akár ügyfélkapus bejelentkezés nélkül is, magánszemélyek részére – nyomtatható PDF formátumban.

Az E-Önkormányzat Portál innen érhető el.
A nyomtatvány PDF formátumban innen érhető el.
Fizetési kötelezettség
Az automatikus részletfizetés engedélyezéséről az önkormányzati adóhatóság határozatot ad ki, amelyben meghatározásra kerül a fizetendő részletek összege és azok befizetésének határideje.
 Adózó a fizetési kötelezettségét, a határozatban foglaltak szerint és az ott megjelölt bankszámlaszámokra, belföldi pénzforgalmi számlájáról történő átutalással, készpénz-átutalási megbízással, vagy elektronikus fizetési és elszámolási rendszeren keresztül köteles teljesíteni.
 
Az eljárás díj, illeték és költségmentes.


Eljáró szerv
Edelényi Közös Önkormányzati Hivatal Jegyzője
 
Edelény Város Önkormányzata
3780 Edelény, István király útja 52.
Telefon: (+36) 46/524-100
Hivatalai kapu rövid neve: EDELENY
KRID azonosító: 650216114

Felettes szerv/jogorvoslat
Az automatikus részletfizetési kedvezmény engedélyezéséről szóló határozat ellen nincs helye fellebbezésnek.
Az elektronikus ügyintézésre és elektronikus kapcsolattartásra kötelezett adózók (ideértve a meghatalmazott képviselőt és a jogi képviselőt is) a fellebbezést joghatás kiváltására alkalmas módon e-Papír szolgáltatáson keresztül nyújthatják be az elsőfokú adóhatósághoz. Az e-Papír-szolgáltatás a következő linken érhető el: https://epapir.gov.hu/.
Az elektronikus ügyintézésre nem kötelezett ügyfelek írásban, papír alapon is benyújthatják a fellebbezést.
Az Önkormányzati Adóhatóság felettes szerve a Borsod-Abaúj-Zemplén Vármegyei Kormányhivatal.

Vonatkozó jogszabályok
2017. évi CL. törvény az adózás rendjéről
2017. évi CLI. törvény az adóigazgatási rendtartásról
465/2017. (XII. 28.) Korm. rendelet az adóigazgatási eljárás részletszabályairól
2023. évi CIII. törvény a digitális államról és a digitális szolgáltatások nyújtásának egyes szabályairól
1990. évi XCIII. törvény az illetékekről

